Κύριε Βουλευτή,
Σεβαστοί Πρόεδρε της Κοινότητας της Λάρισας, Πρόεδρε και μέλη του Συμβουλίου της Κοινότητας της Θεσσαλονίκης και του Κεντρικού Ισραηλιτικού Συμβουλίου Ελλάδος,
Αξιότιμοι Πρόεδροι και Διοικιτικά Συμβούλια Οργανισμών,
Αγαπητά μέλη και φίλοι της Κοινότητας,

Χαίρομαι που μου δίνεται η ευκαιρία να επικοινωνήσω απόψε μαζί σας! Δε σας κρύβω, παρόλα αυτά, πως είναι η πρώτη φορά που απευθύνομαι σε ανάλογο κοινό, γι’ αυτό συγχωρέστε την αμηχανία που αναπόφευκτα με ακολουθεί.

Μέχρι τώρα, λοιπόν, ακούστηκαν σημαντικά πράγματα από σημαντικούς ανθρώπους που όλα είχαν σκοπό να φωτίσουν ένα πρόσωπο που εργάστηκε με αφοσίωση για πολλά χρόνια, καταλαμβάνοντας υψηλές θέσεις και παίρνοντας θαυμαστές πρωτοβουλίες στο πλαίσιο της διοίκησης του Εβραϊσμού της Ελλάδος.

Αυτό το δημόσιο πρόσωπο είναι η Ντόνα Λίλιαν Καπόν.
Ένα πρόσωπο που για μένα κατέχει ξεχωριστή θέση στην καρδιά μου και έχει συμβάλει σημαντικά στη διαμόρφωση του χαρακτήρα μου.

Είναι η γιαγιά μου!
Επιτρέψτε μου, λοιπόν, να αναφερθώ σε αυτήν μέσα από τα δικά μου μάτια.

Η σχέση μας, δεν περιορίζεται στην συνήθη σχέση αγάπης γιαγιάς και εγγονής, δεν περιορίζεται μόνο στη φροντίδα και στην καθημερινή συμπαράσταση αλλά στήνει γέφυρες για μία βαθύτερη επαφή που στοχεύει στην ουσιαστική επικοινωνία μεταξύ μας.

Η γιαγιά μου Λίλιαν, της οποίας το όνομα φέρω με τιμή, με αντιμετώπισε από πολύ μικρή ηλικία σαν ένα ώριμο άτομο που, στο μέτρο του δυνατού, θα μπορούσε να αξιοποιήσει τις συμβουλές της: την αγάπη για το διάβασμα και τις τέχνες, αλλά κυρίως σημασία των ανθρώπινων σχέσεων που βασίζονται στην ειλικρίνεια και τον αλληλοσεβασμό.

Δεν θα μπορούσα να παραλήψω, ακόμη, τον ρόλο της γιαγιάς μου ως δασκάλου. Με δίδαξε Αγγλικά, Γαλλικά και μου έδωσε βάσεις στα φιλολογικά μαθήματα του σχολείου.
Κατά την διάρκεια των μαθημάτων, η σχέση μας μετατρεπόταν σε σχέση δασκάλου – μαθήτη χωρίς όμως αυτό να σημαίνει πως το μάθημα δεν ηταν ευχάριστο. Για αυτό άλλωστε, απέδωσε καρπούς.

Αυτά και πολλά ακόμα, είναι η γιαγιά μου Λίλιαν για μένα,
αλλα όχι μόνο για μένα, αφού αποτελεί τον πυρήνα της οικογένειάς μας και το συνδετικό κρίκο ανάμεσα στα μέλη αυτής. Πάντα τη χαρακτηρίζει η σωστή κρίση και το αίσθημα της δικαιοσύνης για αυτό και η γνώμη της βαραίνει σε κάθε απόφαση.

Γιαγιά μου, σε ευχαριστώ για όλα! Δεν παύεις ποτέ να μας εκπλήσεις με το εύρος των ενδιαφερόντων και τα επιτεύγματά σου! Ελπίζω να σου μοιάσω!

Σας ευχαριστώ πολύ.